b"\n_START_ARTICLE_\nPalatul Corner Spinelli\n_START_PARAGRAPH_\nPalatul Corner Spinelli este un palat din Vene\xc8\x9bia, situat \xc3\xaen sestiere San Marco, cu vedere la partea st\xc3\xa2ng\xc4\x83 a Canal Grande, vizavi de Palatul Querini Dubois. El este adesea men\xc8\x9bionat ca emblem\xc4\x83 a tranzi\xc8\x9biei de la arhitectura gotic\xc4\x83 la arta renascentist\xc4\x83 vene\xc8\x9bian\xc4\x83.\n_START_SECTION_\nAtribuire\n_START_PARAGRAPH_\n\xc3\x8en mod tradi\xc8\x9bional, palatul este atribuit lui Mauro Codussi, pornind de la ipoteza lui Petru Paoletti din 1897, dar studii recente au negat aceast\xc4\x83 posibilitate, atribuind construc\xc8\x9bia lucr\xc4\x83torilor codussieni, dar cu siguran\xc8\x9b\xc4\x83 nu lui Mauro Codussi: stilul compozi\xc8\x9bional al fa\xc8\x9badei nu se potrive\xc8\x99te cu compozi\xc8\x9biile arhitecturale precise pe care Codussi le demonstrase deja \xc3\xaen lucr\xc4\x83rile sale.\n_START_SECTION_\nIstoric\n_START_PARAGRAPH_\nCasa a fost comandat\xc4\x83 de familia nobiliar\xc4\x83 Lando \xc3\xaen secolul al XV-lea: a fost construit\xc4\x83 la o dat\xc4\x83 necunoscut\xc4\x83, dar \xc3\xaentre 1480 \xc8\x99i 1490. \xc3\x8en 1542 a fost v\xc3\xa2ndut\xc4\x83 din cauza situa\xc8\x9biei economice dezastruoase a familiei Lando \xc8\x99i mai ales a lui Pietro Lando, arhiepiscop de Candia. Palatul a trecut la familia Corner care i-a \xc3\xaens\xc4\x83rcinat pe Michele Sanmicheli \xc8\x99i Giorgio Vasari s\xc4\x83 realizeze remodelarea interiorului cl\xc4\x83dirii. Fa\xc8\x9bada a fost conservat\xc4\x83, \xc3\xaen timp ce partea din spate a fost reconstruit\xc4\x83 \xc3\xaen \xc3\xaentregime. Interven\xc8\x9biile din interior sunt realizate \xc3\xaen stilul neoclasic: utilizarea de coloane \xc8\x99i arcade, plus includerea de \xc8\x99eminee \xc3\xaen toate camerele principale. O curiozitate este faptul c\xc4\x83 dormitorul comanditarului, Giovanni Cornaro, prezint\xc4\x83 p\xc4\x83r\xc8\x9bi de lemn aurite._NEWLINE_\xc3\x8en perioada 1740-1810 palatul a fost \xc3\xaenchiriat familiei Spinelli, fiind ulterior cump\xc4\x83rat de familia Cornoldi. \xc3\x8en 1850 a devenit proprietatea dansatoarei Maria Taglioni, care de\xc8\x9binea \xc8\x99i Palatul Giustiniani Lolin, Palatul Barzizza \xc8\x99i Ca' d'Oro.\n_START_SECTION_\nDescriere\n_START_PARAGRAPH_\nPalatul Corner Spinelli este un exemplu al tranzi\xc8\x9biei de la stilul gotic, predominant \xc3\xaen Vene\xc8\x9bia p\xc3\xa2n\xc4\x83 \xc3\xaen secolul al XV-lea, la noile linii renascentiste, care, \xc3\xaen mod specific, amintesc de contemporanul Ca' Vendramin Calergi._NEWLINE_Fa\xc8\x9bada dinspre canal este simetric\xc4\x83, deschis\xc4\x83 la etajele principale de patru ferestre bifore arcuite \xc8\x99i t\xc4\x83iat\xc4\x83 de corni\xc8\x99e marcapiano, care eviden\xc8\x9biaz\xc4\x83 cele trei nivele ale cl\xc4\x83dirii._NEWLINE_Suprafa\xc8\x9ba exterioar\xc4\x83 este \xc3\xaempodobit\xc4\x83 la parter cu piatr\xc4\x83 cioplit\xc4\x83, av\xc3\xa2nd \xc3\xaen centru un portal rotund. \xc3\x8en interior, cl\xc4\x83direa ad\xc4\x83poste\xc8\x99te un \xc8\x99emineu din secolul al XV-lea, realizat de Jacopo Sansovino."